Virallinen lehti nro C 102 , 03/04/1998 s. 0137



KIRJALLINEN KYSYMYS E-2853/97 komissiolle esittäjä(t): Bárbara Dührkop Dührkop (PSE) (11. syyskuuta 1997) Aihe: Sokrates-ohjelman toteuttamiseen kohdistuva 33 yliopiston arvostelu 33 eurooppalaisen yliopiston muodostama Coimbran ryhmä on arvostellut Sokrates-ohjelman toteuttamista siitä, että hankkeille myönnetyt varat ovat niin vähäisiä, mikä saattaa olla turhauttavaa ottaen huomioon, että yliopistot joutuvat valmistelemaan hankkeita erittäin perusteellisesti. Voiko komissio taata ohjelman tulevaisuuden ehdottamalla rahoituksen lisäämistä, jotta hankkeet voidaan toteuttaa? Miten komissio vastaa Coimbran ryhmän arvosteluun? Onko se samaa mieltä ryhmän kanssa? Mihin toimenpiteisiin se aikoo ryhtyä? Onko 50 miljoonan ecun lisäys kahdeksi vuodeksi komission mielestä riittävän suuri korjaamaan nykyiset puutteet? Komission jäsenen Édith Cressonin komission puolesta antama vastaus (28. lokakuuta 1997) Komissio on tietoinen korkeakoulujen ja korkeakoulujen muodostamien yhteenliittymien, kuten Coimbran ryhmän, arvostelusta, joka kohdistuu Sokrates-ohjelman Erasmus-osaan kuuluvien korkeakoulukohtaisten sopimusten puitteissa toteutettaville kansainvälisille yhteistyötoimille myönnettävän rahoituksen saatavuuteen. Tämän toiminnan talousarvio on yleisesti ottaen kasvanut hieman edelliseen vuoteen verrattuna. Tuet kuitenkin jakoi aiemmin kutakin yhteistyötä koordinoiva korkeakoulu, jonka vastuulla oli tukien jakaminen yhteistyökumppaneille. Tästä syystä ainoastaan 300 koordinoivaa korkeakoulua saivat kaikille yhteistyössä toimiville korkeakouluille tarkoitettua yhteisön tukea. Tänä vuonna kukin yli 1500:sta Erasmukseen osallistuvasta korkeakoulusta saa ensimmäistä kertaa yleistukea erilaisten Erasmus-ohjelmiensa rahoittamiseksi. Yhteisön tuesta on näin ollen tullut kunkin yhteistyökumppanina toimivan korkeakoulun kannalta näkyvämpää. Institutionaalisessa lähestymistavassa korostetaan kunkin yhteistyökumppanina toimivan korkeakoulun vastuuta vaikuttaa yhteistyötoiminnan onnistumiseen käyttämällä Sokrates-Erasmus -ohjelmasta saamaansa tukea omien resurssiensa ja muiden rahoituslähteidensä täydentämiseen. 17 000 ecun keskimääräinen tuki on kuitenkin vaatimaton, ja käytettävissä oleva talousarvio kattaa ainoastaan noin 10 prosenttia kokonaisrahoitustarpeesta. Komissio tietää, että koko Sokrates-ohjelmalle myönnetty rahoitus on riittämätön, sillä komissio oli itse ehdottanut ohjelmalle huomattavasti suurempaa rahoitusta kuin se, joka lopulta hyväksyttiin. Tuolloin sovittujen menettelyjen mukaisesti komissio on ehdottanut ohjelman määrärahoituksen korottamista 50 miljoonalla eculla vuosina 1998 ja 1999. Komission mielestä tämä on vähimmäissumma, jolla ohjelma pystyisi saavuttamaan sille määrätyt tavoitteet. Jos talousarviotilanne olisi ollut suotuisampi, komissio ei olisi epäröinyt ehdottaa huomattavasti suurempaa ja komission alkuperäisessä ehdotuksessa esitetyn summan mukaista korotusta. Komission ehdotus suuremmasta talousarviosta on parhaillaan keskusteltavana Euroopan parlamentissa ja neuvostossa. Parlamentti on ehdottanut ensimmäisessä käsittelyssä rahoituksen nostamista 100 miljoonalla eculla vuosina 1998 ja 1999. Neuvosto on päässyt sopimukseen ainoastaan 25 miljoonan ecun korotuksesta.